Valke slaan toe op Boksburg-dwelmlaboratoriumArgieffoto Die Valke het Woensdag op ŉ hidroponiese dwelmlaboratorium by ŉ huis in Boksburg toegeslaan waartydens daar op dagga met ŉ straatwaarde van sowat R100 000 beslag gelê is. Hangwani Mulaudzi, woordvoerder van die Valke, het gesê die eenheid het omstreeks 10:00 op die huis toegeslaan en ŉ egpaar is in hegtenis geneem. Hidroponiese verbouing vind in kweekhuise of binnenshuis plaas, waar plante binne water groei en grond nie benodig word nie. Mulaudzi het gesê die laboratorium was baie gesofistikeerd. “Beamptes het die huis deursoek en ŉ groot oes in ŉ agterkamer op die perseel gevind,” het Mulaudzi gesê. “Daar was altesaam 72 daggaplante in verskeie stadiums van groei, asook verwerkte dagga wat reeds geoes is en gereed was om verkoop te word.” Daar was ook 10 skilpaaie op die perseel wat deur die polisie se eenheid vir beskermde spesies verwyder is. Die egpaar, onderskeidelik 50 en 57 jaar oud, moet binnekort in die Boksburg-landdroshof verskyn op aanklagte van die vervaardiging en handel in dwelms, asook die onwettige besit van beskermde dierespesies.